**Кәсіподақ - ұжымды игі істерге бастаушы.**

Жалпақ жұрттың көкірегінде жақсылық болмаса -

жұрт жұрт болып тіршілік құра алмақ емес.

**Әлихан Бөкейханов**

 Еліміздегі барлық еңбеккерлерді біріктіріп отырған кәсіподақтар федерациясының қазіргі логотипі өзгергенін білеміз. Шаңырақ бейнесінде берілген логотиптің өзіндік ойы, ұстанымы бар деп ойлаймын. Әрбір үйленген екі жас өздерінің жеке пәтері, үйі болғанын армандайды. Өйткені, отбасы бақыты дербес шаңырақ құрып, ерлі-зайыптылық өмір қалауымен тіршілік жасау, ешкімге кіріптар болмау. Мұны қазақ: «Үйленіп, үй болу», – дейді. Осы орайда үй салатын жер, пәтер таңдаудың, оны жайлы да жарық әрі жылы етудің құпия сырлары көп. Ата-бабамызда «қасиетті қара шаңырақ» деген сөз бар. Мұндағы «шаңырақтың» киіз үйдің қақ төбесіндегі ең қасиетті, киелі бөлігі екені белгілі. Шаңырақ «үй, отбасы» деген мағынаны да білдіреді. Жаңадан отбасын құрып, өмірге қол ұстасып бірге аттанған жастарға «Шаңырағың биік болсын!» деп бата береді. Бұл құрған отбасыңның тұғыры берік, мәртебесі жоғары болсын деген сөз.
 Ал, отбасы - адам өмірінің негізгі кезеңдерін бастан кешіретін ең кіші әлеуметтік тобы. Ондағы адамдардың әрқайсысы әр отбасы мүшесінің дамуына ықпал етеді. Ұжым да бір отбасы, ондағы әрбір қызметкер осы отбасында өрлейді, қызмет баспалдақтарынан өтеді.  Менің де отбасым- ол менің әке - шешем, отағасым мен балаларым, сонымен қатар, менің кәсіподағымдағы әрбір мүше. Ия, ұжым – ол менің отбасым, отбасы мүшелерінің жағдайын жасау –кәсіподақ белсендісі болғандықтан менің міндетім. Ұжым мүшелері кәсіподақ басынан мені көргісі келді, мен де қарсы тұра алмадым. «Бөлінгенді бөрі жейді»,- дейді қазақ, ошағымнан, отбасымнан бөлініп кете алмадым. Сөйттім де, мемлекеттік қызметші дейтін негізгі мамандығыма қосымша тағы бір міндетті мойыныма алдым. Мен анамын, сүйкімді қыз, сүйікті жар, адал келінмін. Мен мемлекеттік қызметшімін, мен кәсіподақ белсендісімін. Ұжым ортасында белсенді жүру арқылы мен өстім, дамыдым, өзіме деген сенім пайда болды, негізгі жұмыспен қатар қоғамдық жұмысты да қатар ала алатын қасиетім артты. Ұжымдағы моральдік ахуалды бірқалыпты ұстап тұру қолымнан келетінін байқадым. Мүшелігімдегі әрбір адамды тұлға ретінде танып, уақытымның тапшылығына қарамай әрқайсының ішкі жан дүниесіне үңілуге тырыстым. Әрқайсының моральдік тұрғыдан дамып, жетілуіне өз үлесімді қосып келемін. Еңбегім де лайықты түрде бағаланды. Биылғы жылы «Кәсіподақ қайраткері» медалімен марапатталуымның өзі кәсіподақтың берген үлкен сыйы деп қабылдадым. Еңбек — биік мұраттарға жетудің жалғыз жолы. Кәсіподағымыздың басты міндеттерінің бірі еңбек адамын ұлықтау, осы мақсатта әрбір атаулы мерекелер қарсаңында ұжымымыздағы қажырлы еңбек иелерін марапаттау жақсы үрдіске енген, бұл алдымен еңбек адамына деген құрмет, олардың еңбекке деген құлшынысын ояту болып табылары сөзсіз. Еңбек адамына деген құрмет -ол адамдар арасында ұйымшылдық, береке-бірлік ынтымақ туғызады. Ынтымақ бар жерде адамдар өзара бірлікке келіп, бірлесіп әрекет етеді. Татулық орнайды.   Ұжымдағы, ел ішіндегі ынтымақтастық татулыққа, достыққа жеткізіп, болашағымызды баянды етеді.

«Еңбек етсең - емерсің»,- деген халық даналығы текке айтылмаса керек, әрбір кәсіподақ мүшесінің денсаулығын да үнемі назарда ұстап, жыл сайынғы еңбек демалыстарында кәсіподақ шипажайларына жеңілдікпен ем алуын, ақылы ота жасатып, ем алған кәсіподақтың әрбір мүшесіне қаржылай көмек көрсетілуін де жақсы жолға қойып отырмыз. Сонымен қатар, кәсіби мерекеде табиғат аясына демалыс ұйымдастырып, спорттық ойындардан жарыстарды да үнемі ұйыдастырып отырамыз. **Мемлекеттік қызметшілердің кәсіби қызметтегі жеке жетістіктерін насихаттау, жоғарғы кәсіби шеберлігін көрсету, кәсіби қызметке деген сүйіспеншілік пен жауапкершілік сезімін қалыптастыру, мемлекеттік қызметші этикасын сақтауы, қиындығы мен қызығы қатар келетін кәсіпті отбасымен және жеке қызығушылықтарымен ұштастыру, қатар алып жүру, кәсіби қызметті шығармашылықпен дамыту, кәсіподақ жұмысын кеңінен насихаттау мақсатында** биылғы жылы Меммлекеттік қызметшілердің кәсіби мерекесіне орай, мемлекеттік қызметшілер арасында «Мемлекеттік қызметшінің бір күні» тақырыбында **бейнероликтер конкурсы** өткізілді.Кәсіподақ мүшелерінің балалары да назардан тыс қалған емес, балалар күні, жаңа жыл мерекелерінде бүлдіршіндерімізге тәтті сыйлықтар үнемі ұйымдастырылып, түрлі конкурстар, «Ақ қыс» шана байқауы жыл сайын өткізіледі. Тұңғыш балалары өмірге келген жас отбасыларға да жөргекпұл беру дәстүрі қалыптасқан.

 Қорыта айтқанда, өмірде, мол тәжірибе жинау- қиын жұмыстардың бірі. Атақты қытай ойшылы Конфуций «танымның үш жолы бар ең оңайы- еліктеу, ең ащысы- тәжірибе, ең мәртебелісі- ойлау» деген екен. Бірнеше адамның басын біріктіріп, оны біртұтас ұжым етіп қалыптастыру – аса күрделі жұмыс. Ол үшін ұжым алдында биік бедел керек, қолға алған ісіңді жетік білетін шеберлік пен білім қажет. Халықтың құрметіне адам терең білім, берік ұстаным, іскерлік қабілет, үлкен азаматтық парасат және ең негізгісі адал еңбекпен ғана бөленеді. **«**Кәсіподақ - менің отбасым!»- дедім басында, олай болса әр ана өз баласын тісімен тістеп жүріп, қанаттыға қақтырмай, тұмсықтыға шоқтырмайтыны рас. Төрайым ретінде, осы кәсіподақтағы ауыз біршілік, ұйымшылдық мәселесін үнемі бақылауда ұстап, әрбір мүшенің үніне құлақ асу, кәсіподақ саласының майталмандарын, белсенділерін еңбек адамының құқығын қорғау, әлеуметтік –экономикалық мәселесін шешу басты міндетім деп санаймын. Себебі, әрқашан қасыңнан табылатын қолдаушым табылды – ол кәсіподақ!

А.Оразбаева

**«Қызмет» Мемлекеттік қызметшілердің**

**Жезқазған аймақтық филиалының**

Жезқазған қаласы әкімі аппаратының

бастауыш кәсіподақ ұйымының төрайымы